ธกส.ออกสลากใหม่ ระดมเงิน6หมื่นล.
ธ.ก.ส.ออกสลากออมทรัพย์ ระดมเงิน 6 หมื่นล้าน ขายหน่วยละ 100 บาท คาดคนสนใจเพราะแจกรางวัลเดือนละ 1.26 ล้านรางวัล
6 ก.ย. 2559

ธ.ก.ส.ออกสลากออมทรัพย์ ระดมเงิน 6 หมื่นล้าน ขายหน่วยละ 100 บาท คาดคนสนใจเพราะแจกรางวัลเดือนละ 1.26 ล้านรางวัล
รายงานข่าวจากธนาคารเพื่อการเกษตรและสหกรณ์การเกษตร หรือ ธ.ก.ส. เปิดเผยว่า ที่ประชุมคณะกรรมการ ธ.ก.ส. ที่มี นายอภิศักดิ์ ตันติวรวงศ์ รมว.คลัง เป็นประธาน ได้เห็นชอบให้ ธ.ก.ส.เปิดรับฝากสลากออมทรัพย์ ธ.ก.ส.ชุดที่ 3 จำนวนรับฝาก 60 หมวด หมวดละ 10 ล้านหน่วย ราคาหน่วยละ 100 บาท รวมเป็นเงิน 6 หมื่นล้านบาท
สำหรับการออกสลากครั้งนี้ ธ.ก.ส. ต้องการนำมาทดแทนบัตรเพิ่มทรัพย์ชุดที่ 8 และชุดที่ 9 สลากออมทรัพย์ทวีสิน ชุดขวัญแผ่นดิน ที่กำลังจะครบกำหนดไถ่ถอน และมีวงเงินรวมทั้งหมดกว่า 4.2 หมื่นล้านบาท
ทั้งนี้ ผู้ที่ฝากสลากออมทรัพย์ชุดนี้ครบ 3 ปี จะได้รับดอกเบี้ยหน่วยละ 1.25 บาท คิดดอกเบี้ยในอัตรา 0.42% ต่อปี แต่หากไถ่ถอนก่อนกำหนดจะไม่ได้รับดอกเบี้ย และผู้ที่ฝากไม่ครบ 3 เดือน จะถูกหักค่าส่วนลดจากมูลค่าสลาก2 บาท/หน่วย
สำหรับสลากออมทรัพย์ ธ.ก.ส.ชุดใหม่ จะเริ่มจำหน่ายในวันที่ 19 ก.ย. โดยรางวัลที่ 1 มีมูลค่า 10 ล้านบาท ส่วนรางวัลที่ 1 ต่างหมวดมี 59 รางวัล รางวัลละ 2 หมื่นบาท รางวัลที่ 2 หมุน 3 ครั้ง มี 180 รางวัล รางวัลละ 1 หมื่นบาท รางวัลที่ 3 หมุน 10 ครั้ง มี 600 รางวัล รางวัลละ 5,000 บาท รางวัลที่ 4 หมุน 20 ครั้ง มี 1,200 รางวัล รางวัลละ 2,000 บาท รางวัลที่ 5 หมุน 100 ครั้ง มี 6,000 รางวัล รางวัลละ 1,000 บาท รางวัลเลขท้าย 4 ตัว หมุน 1 ครั้งมี 6 หมื่นรางวัล รางวัลละ 100 บาท และรางวัลเลขท้าย 3 ตัว หมุน 2 ครั้ง มี 1.2 ล้านรางวัล รางวัลละ 50 บาท รวม 1.26 ล้านรางวัล เป็นเงิน 90.3 ล้านบาท มีสิทธิตรวจรางวัล 36 ครั้ง
อย่างไรก็ดี ก่อนหน้านี้ ธ.ก.ส.ได้มีการออกสลากออมทรัพย์ทวีสิน ชุดกล้วยไม้นานาชาติ วงเงินรวมทั้งสิ้น 5 หมื่นล้านบาท เริ่มวันที่ 19 มี.ค. และจำหน่ายหมดเมื่อวันที่ 6 มิ.ย. 2559 คาดว่าสลากออมทรัพย์ที่กำลังจะออกในครั้งนี้น่าจะได้รับความสนใจจากประชาชนและนักลงทุน เนื่องจากมีจำนวนรางวัลเพิ่มมากขึ้น แม้วงเงินที่จ่ายรางวัลจะลดลง แต่ถือว่าจะทำให้มีผู้ที่มีโอกาสถูกรางวัลมากขึ้นกว่า 1.2 ล้านรางวัล